കാട്ടു വാലുകുലുക്കി

കാട്ടുവാലുകുലുക്കിയുടെ  ആംഗലനാമം Forest Wagtail എന്നും ശാസ്ത്രീയ നാമം Dendronanthus indicus എന്നുമാണ്. 

ദേശാടനക്കാരായ ഈ വാലുകുലുക്കികൾ കാട്ടിൽ വസിക്കുന്നവരാണ്. ചിറകിലെ കറുപ്പും വെളുപ്പും ഇടകലർന്ന സീബ്രാവരകൾ ആണ് ഇവയെ തിരിച്ചറിയാൻ സഹായിക്കുന്നത്. മറ്റുവാലുകുലുക്കികളിൽ നിന്ന് വ്യത്യസ്തമായി ഈ പക്ഷിയുടെ വാലിന്റെ ചലനം ഇടത്തുനിന്ന് വലത്തോട്ടാണ്. ഇത് പ്രധാനമായും വനപ്രദേശങ്ങളിലാണ് കാണപ്പെടുന്നത്. കാട്ടുപാതകളിൽ ചടുലതയോടെ ഓടിനടക്കുന്നത് കാണാം. മരത്തിൽ കയറി പ്രാണികളെ പിടിയ്ക്കുന്നതിലും ഇവ മിടുക്കരാണ്. ഏപ്രിൽ മാസത്തോടെയാണ് ഇവ കൂടുകൂട്ടാൻ ഇന്ത്യയുടെ വടക്കു കിഴക്കൻ പ്രദേശങ്ങളിൽ പോകുന്നു. സെപ്റ്റംബർ മാസത്തോടെ ഇവ കേരളത്തിലേയ്ക്ക് ദേശാടനത്തിനെത്തുന്നു. മരങ്ങളിൽ കൂടുകൂട്ടുന്ന ഒരേയൊരു വാലുകുലുക്കി ഇനമാണിത്.

വിവരണം  
1789-ൽ ജർമ്മൻ പ്രകൃതിശാസ്ത്രജ്ഞനായ ജോഹാൻ ഫ്രെഡറിക് ഗ്മെലിൻ തന്റെ പരിഷ്കരിച്ചതും വികസിപ്പിച്ചതുമായ കാൾ ലിന്നേയസിന്റെ സിസ്റ്റമ നാച്ചുറേ എന്ന കൃതിയിൽ കാട്ടു വാലുകുലുക്കിയെ ഔപചാരികമായി വിവരിച്ചിട്ടുണ്ട്. അദ്ദേഹം അതിനെ മോട്ടാസില്ല ജനുസ്സിലെ വാഗ്‌ടെയിലുകൾക്കൊപ്പം സ്ഥാപിക്കുകയും മോട്ടാസില്ല ഇൻഡിക്ക എന്ന ദ്വിപദ നാമം നൽകുകയും ചെയ്തു. "ഇന്ത്യൻ" എന്നർത്ഥം വരുന്ന ലാറ്റിൻ പദമായ ഇൻഡിക്കസിൽ നിന്നാണ് ഈ പ്രത്യേക വിശേഷണം ഉണ്ടായത്. 1782-ൽ ഫ്രഞ്ച് പ്രകൃതിശാസ്ത്രജ്ഞനായിരുന്ന പിയറി സോണെറാറ്റ് വിവരിച്ച "ലാ ബെർഗെറോണെറ്റ് ഗ്രിസ് ഡെസ് ഇൻഡെസ്" എന്നതിനെ അടിസ്ഥാനമാക്കിയാണ് ഗ്മെലിൻ തന്റെ വിവരണം തയ്യാറാക്കിയത്. 1844-ൽ ഇംഗ്ലീഷ് ജന്തുശാസ്ത്രജ്ഞനായ എഡ്വേർഡ് ബ്ലിത്ത് അവതരിപ്പിച്ച ഡെൻഡ്രോണാന്തസ് ജനുസ്സിൽ ഇപ്പോൾ ഉൾപ്പെടുന്ന ഏകയിനം കാട്ടു വാലുകുലുക്കിയാണിത്.

18 സെ.മീ നീളം. വലിയ വാൽ. മുകൾഭാഗവും തൊപ്പിയും ഒലീവ് തവിട്ടു നിറം. അടിവശം വെള്ളയാണ്. നെഞ്ചിൽ രണ്ടു കറുത്ത വരകളുണ്ട്. ചിറക് കറുപ്പാണ്. ചിറകിൽ രണ്ടു മഞ്ഞ വരകളുണ്ട്.  .

വിതരണം
കിഴക്കൻ ഏഷ്യ, കൊറിയയുടെ ഭാഗങ്ങൾ, ചൈനയുടെ ഭാഗങ്ങൾ, സൈബീരിയയുടെ ഭാഗങ്ങൾ എന്നിവിടങ്ങളിൽ പ്രജനനം നടത്തുന്നു. തണുപ്പുകാലത്ത് ആന്തമാൻ ദ്വീപുകൾ വഴി തെക്കെഇന്ത്യ, ശ്രീലങ്ക എന്നിവിടങ്ങളിൽ എത്തുന്നു. 
ഭക്ഷണം
ഇവ ഒറ്റയ്ക്കും കൂട്ടായും കാണുന്നു. മരങ്ങളിൽ നിന്നും പ്രാണികളെ പിടിക്കുന്നു. നിലത്തും ഇര തേടാറുണ്ട്.  . ഇവയ്ക്ക് മരത്തിന്റെ കുത്ത്നെയുള്ള ശാഖകളിൽ കയറാനും തിരശ്ചീനമായ ശഖകളിൽ  ഓടാനും പറ്റും. 
പ്രജനനം
കോപ്പയുടെ ആകൃതിയിലുള്ള കൂട് പിടയാണ് ഉൻടാക്കുന്നത്. പൂവൻ കാവൽ നിൽക്കുകയേ ഉള്ളു. അഞ്ചു മുട്ടകളാണ് ഇടുന്നത്. പിടയാണ് അടയിരിക്കുന്നത്. 13-15 ദിവസം കൊണ്ട് മുട്ട വിരിയും. 

 അവലംബം 



വർഗ്ഗം:കേരളത്തിലെ വാലുകുലുക്കിപ്പക്ഷികൾ